OB wil appèlhof nader ná hof teen haar beslis | Maroela Media
Adv. Busisiwe Mkhwebane. Foto: OB/Twitter
Adv. Busisiwe Mkhwebane, Openbare Beskermer, wil na die appèlhof in Bloemfontein petisioneer nadat die hooggeregshof in Pretoria Vrydag teen haar beslis het in die saak oor die Estina-suiwelprojek.
Mkhwebane het geappelleer teen 'n hooggeregshofbevel waarin sy beveel word om persoonlik 7,5% van die regskoste van die DA én die Raad vir die Bevordering van die Suid-Afrikaanse Grondwet (Casac) te betaal.
Die hooggeregshof in Pretoria het ook beveel dat die OB se kantoor 85% van die DA en Casac se regskoste moet betaal. Haar aansoek om hierteen te appelleer is Vrydag van die hand gewys.
Die DA en Casac het in Oktober verlede jaar aangevoer Mkhwebane het nie 'n behoorlike ondersoek na die omstrede suiwelprojek gedoen nie en ook nie die senior politici wat daarby betrek is, noukeurig ondersoek nie. Die hof het in Mei vanjaar in die twee partye se guns beslis.
Die DA het intussen Vrydag se uitspraak verwelkom.
Dr. Roy Jankielsohn, DA-leier in die Vrystaat, het gesê vandag se uitspraak is 'n oorwinning vir die 80 begunstigdes van die projek wat al sewe jaar wag vir reg en geregtigheid van die staat af.
"Die begunstigdes was die mense wat die middelpunt van die ondersoek moes gewees het, want hulle is die mense, die kwesbares, en die rede waarom haar [Mkhwebane] kantoor spesifiek geskep is.
"Dit is 'n absolute skande dat sommige mense, wat nog geïdentifiseer moet word, daarby baat gevind het, terwyl die armes en gemarginaliseerdes weer van 'n geleentheid beroof is om hul omstandighede te verbeter."
Jankielsohn het gesê die uitspraak sal verseker dat die OB nie verdere onnodige regkoste aangaan nie. "Sy het beperkte hulpbronne as die rede aangevoer vir die beperkte aanvanklike ondersoek. Sy moet nou 'n omvattende ondersoek doen en seker maak haar aanbevelings is in ooreenstemming met haar rol om geregtigheid te verseker."
Leer sekere mense nooit nie!!!
Assseblief, verdwyn net.
Hier kom Nog n Zuma.Appel op appel op appel
Haar kantoor moet 85% betaal – maw die belastingbetaler moet die 85% betaal … Geen wonder sy kan nie haar begroting laat klop nie.
Ag asb jy is besig om jou naam met 'n plank te slaan.!!! Kan iemand haar nie net afdank nie. Dis asof die onbekwames soos steeks donkies net daar bly….sonder enige gevolge. As daar teen die tyd nie ingesien kan word dat sy nie weet wat sy doen nie…..dan weet ek nie.